Naser Khader (RV), 2003-04-25:
Først i forhold til de smalle programmer: Hvis ikke TV 2 sender smalle programmer, undrer det mig, at TV 2 er medlem
af EBU
Med hensyn til forslagene: Regeringens forslag om at omdanne den selvejende institution TV 2 til et aktieselskab
ser uskyldigt ud.
Det ligner et ukontroversielt forslag af teknisk karakter, som ikke vil anspore til den store debat, men det er det ikke.
Lovforslaget er den sidste sten, der skal ryddes af vejen for at privatisere TV 2.
De Radikales holdning har altid været klar.
Vi er ikke principielt modstandere af at privatisere TV 2, men der skal være et klart og realistisk formål, og det skal ske på et forsvarligt grundlag.
Det har vi ikke i den nuværende situation.
Dagens TV 2 er på mange måder en succes.
En af de klareste årsager til TV 2's succes tror jeg har været public service-kravene til TV 2.
Public service-kravene eller public service-aftalerne har stillet mere eller mindre klare krav til store dele af indholdet på TV 2's programflade, og det har ansporet TV 2's medarbejdere til at lave kvalitets-tv.
Kravene er imidlertid blevet udvandet i de nye kontrakter, der er blevet indgået med regeringen.
Man har altså bevæget sig i en løsere retning.
Hvis man vil have et bedre tv, hvorfor bruger man ikke nogle mere direkte og præcise midler?
Hvorfor stiller man ikke mere præcise og omfattende public service-krav?
Hvorfor tror man, at programmerne på TV 2 vil blive meget anderledes end på de andre private tv-kanaler, vi allerede kender?
Og hvordan forestiller man sig, at konkurrencesituationen vil se ud på det danske tv-marked efter en privatisering?
Hvis privatiseringen får lov at blokere for digitalisering, som Venstres ordfører, hr. Jens Rohde, mener, ender vi i nærmest monopolagtige tilstande.
Ofringen af det digitale sendenet for at sikre en privatisering af TV 2 er egentlig meget afslørende.
En privat virksomhed er jo interesseret i så lidt konkurrence som muligt.
Det vil sige, at man ofrer mangfoldigheden i det danske tv-udbud for at sikre privatisering af TV 2. Vi har i Det Radikale Venstre flere gange stillet en række spørgsmål vedrørende det grundlag, man vil privatisere på.
Det økonomiske grundlag for et fremtidigt privatiseret TV 2 virker meget ustabilt.
De to uafhængige konsulentrapporter fremstår overdrevent optimistiske.
Derudover er der en række uklarheder, hvoraf kan nævnes i flæng: Der er uklarhed om, hvad der skal ske med TV 2's andel af sendenettet.
Hvordan skal udbuds- og salgsprocessen foregå?
Hvordan vælger man en køber?
Hvad med fremtiden for TV 2-regionerne?
Hvordan sikrer man, at en privat ejer overholder public service-forpligtelserne?
Og hvad gør man, hvis TV 2 viser sig ikke at være rentabel på private vilkår?
Skal skatteborgerne så til lommerne?
Både kulturministeren og Venstres og Dansk Folkepartis medieordførere har tidligere været meget tilbageholdende med at besvare disse spørgsmål helt præcist.
Dette må afsløre, at regeringen og Dansk Folkeparti ikke har gjort alle disse forhold klart.
Det bekræfter Det Radikale Venstre i vores holdning.
Det Radikale Venstre advarede ved sidste forespørgselsdebat regeringen mod at privatisere TV 2 på det nuværende grundlag.
Denne advarsel gentager vi.
Vi kan derfor ikke støtte kulturministerens forslag.